**PETZCV-19 Orvosi Információs Platform**

**No.1 2020.03.19**

**Prof Molnár F Tamás (1,2) Dr Mestyán Gyula (3)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: PTE ÁOK Műveleti Medicina Tanszék, Pécs

3: PTE ÁOK Mikrobiológiai Intézet, Pécs

A felület rövid, sűrűn frissülő szakmai információkkal szándékozik támogatni a CV-19 pándemiával kapcsolatos napi orvosi rutin tevékenységet. Forrásait a weben is elérhető anyagok, s a nemzetközi szakirodalom releváns szegmense képezi. Mint ilyen óhatatlanul önkényes, bias terhes, hangvétele szubjektív. Célja az orientáció, közvetlen therapiás javaslatot ritkán tartalmaz, erre a kórházi protokolljaink valók. Javasoljuk az általunk fellelt eredeti forrás felkeresését, az ott lévők kritikus elemzését. Minden javaslatot, korrekciót vagy tételes szöveges hozzájárulást örömmel fogadunk: tfmolnar@gmail.com.

MFT. MGy.

Az USA Cardiothoracic Surgery Network (talán a műfaj legjobbja) 25 perces webkonferenciája: state of art. <https://www.youtube.com/watch?v=MovigsX0y-w> (CTSnet Video) Intensiv therapeuta, mellkassebész: USA, Olaszország (I), Hong Kong (HK) részvételével igen hasznos bevezetés.

A 2003-as SARS-ról indulnak, mint fő tapasztalatból. HK focus: a liftgomb, ajtók, cipőtalp, WC ülőke és lehúzó. A fegyelem a legfőbb. I: A szív-mellkassebészetek zöme (műtők, ICU) lezárt, várják a CD-19 eseteket, ami pedig még nyitott centrum (1:4) – ott csak azonnali műtétet igénylő esetek vannak. Ha orvos/nővér positiv, de tünetmentes, dolgozik, de maszkot visel. Ha tünetes, karanténban, otthonmarad. A rémhírekkel szemben nincs a gépre kerüléshez triage (comorbiditás, kor stb szerinti) – mindenkit tudnak lélegeztetni. Az USA-ban február 21 óta vannak kórházi esetek (Ground 0: Seattle) – öregek otthona. Negative airflow ICU units – a kulcsszó. Ellaposítani a görbét – flatten the curve – ismétlik: az ellátási szűk keresztmetszeti terhelés elnyújtása,a fajlagos nyomás csökkentése. A tünettan és a positivitás kapcsolata igen laza, a diagnózis csapdás. A szűrést (testing) ezért liberálisan kezelik, a tünettan az alap nem a labor. Nincs elég teszt kapacitás, de nem is kell: ez legfeljebb orientál. Minimum nyolc óra az eredmény, de inkább napban mérhető, relevanciája alacsony. A klasszikus influenza tünetek láttán eleve CD19-ként kezelik a beteget, irányadó az állapot súlyossága. A szűrést az ismert kockázati csoportokra tartja fenn – a fedél nélkülit is ideértve. A kockázati csoportban lévőket azonnal izolálja. A szűrés Olaszországban is kérdés, a politikum mindenkit szűretne tekintet nélkül az orvosi indokoltságra és az árra, és legfőképp a kapacitásra és az időablakra. A tünetmentes fertőzött izolációja volna a cél. A HK ajánlat a 14 napos „puha karantén” – azaz a tünetmentes, de halványan sejthető kontaktra is. Holnapra tervezik ugyanezen panel therapiás javaslatait.

NB: Az osztott képernyőn látszó, interakciós öt szakértőből az amerikaiak és különösen az olasz kolléga időről időre az arcukhoz nyúlnak. A hong kongi kolléga viszont dobozos üdítőből iszik – kétlem, hogy csap alá tartotta volna, vagy alkoholos kendővel törölte volna előtte.

Az intubációra vonatkozó 11 perces hasznos útmutatás (Glenfield Hospital, UK) itt: Simulation of the intubation plan for COVID-19 patients in the current pandemic. <https://youtu.be/yytVJzTgV_c>

Semmi olyan, amit ne tudnánk magunk is (van amit jobban is) – mégis érdemes végigmenni a protokollon, különös figyelemmel a szinte komikus pedanterián és koreográfián. Akárhogy is, ez foolproof – hülyeségbiztos.

Azon szerencsés keveseknek pedig, akiknek van egy szabad órájuk csak erre, a John Hopkins kerekasztala való: <https://www.youtube.com/watch?v=Pnk8DuAly9Y>. Érdekes módon nem tudunk meg olyant, ami a hazai irodalomból ne tűnne ki. Mindazonáltal a bemutatás koherenciája és önbizalma figyelmet igényel. Sokat könnyít a megértésen, hogy az angol szövegből a lényeget alá is írják. ( Az előadók saját szövege is meglepően jól érthető.)

Utóirat: A net hemzseg a különféle CD-19-el kapcsolatos szakmai anyagoktól, minőségük elegyes. A legszomorúbbak – és időrablóbbak – a szakértővé avanzsált kollégáktól származó bemutatók. Mára búcsúzunk a Sebészeti Konferenciaterem falán – egyebek között - függő tanáccsal: angolul is lehet hazudni. A kitekintés arra is jó, hogy eloszlassa az esetleges kisebbrendűségi érzést: mások se tudnak sokkal többet – nincsenek olyan tudás, módszer birtokában, ami előlünk elzárt lenne. Együttesen, a világ orvosi-ápolói közössége, keressük a legjobb megoldást – a tudomány és a gyakorlati gyógyítás ránk bízott talentumaival.